作者:張九齡
標題:故刑部李尚書輓詞三首
內容:仙宗出趙北，相業起山東。明德嘗為禮，嘉謀屢作忠。論經白虎殿，獻賦甘泉宮。與善今何在，蒼生望已空。宿昔三臺踐，榮華駟馬歸。印從青瑣拜，翰入紫宸揮。題劍恩方重，藏舟事已非。龍門不可望，感激涕沾衣。永歎常山寶，沉埋京兆阡。同盟會五月，華表記千年。渺漫野中草，微茫空裡煙。共悲人事絕，唯對杜陵田。